ངས་ལྷ་ས་གྲོང་ཁྱེར་གྱི་ས་ཁྲ་ལ་བལྟས་ནས་གྲོང་ཁྱེར་གྱི་རྣམ་པའི་སྤྱི་ཁོག་དང་སྲང་ལམ་རེ་རེ་ཡིད་ལ་འཁོར་བར་བྱས་ཏེ།དངོས་སུ་མཐོང་བའི་གྲོང་ཁྱེར་ལ་ལྟ་དུས།ཅང་སུའུ་ལམ་དང་པེ་ཅིན་ལམ་སོགས་མང་བོ་ཞིག་མཐོང་དུས་ང་ལྷ་ས་ན་ཡོད་དམ་སྙམ་པའི་དོགས་པ་ཞིག་ཀྱང་སྐྱེ་འོང་ལ།དེང་རབས་ཅན་གྱི་བཟོ་བཀོད་ཀྱིས་ཁྱབ་པའི་ལྷ་ས་གྲོང་ཁྱེར་ལ་ལྟ་དུས།པོ་ཏ་ལ་དང་བར་སྐོར་ཁོ་ནས་རང་ཚུགས་བཟུང་འདུག་སྙམ་པའི་སྣང་བ་ཞིག་ཀྱང་འགོག་མེད་དུ་སྐྱེས།འདི་ནི་བདག་ཙམ་ལ་བྱུང་བའི་སྣང་བ་ཞིག་མ་ཡིན་པར་རྒྱའི་ཤེས་ཡོན་ཅན་དག་ལའང་བྱུང་ཡོད་དེ།སྐུ་ཞབས་ལིག་ཅན་ཆང་གིས།ཁྱེད་རང་ལྷ་སར་འབྱོར་བའི་ཐོག་མའི་མིང་ལ་ཅང་སུའུ་ལམ་ཞེས་འབོད།ལམ་དེའི་རྗེས་སུ་ཁྱེད་པེ་ཅིན་ལམ་ཟེར་བ་དེ་བརྒྱུད་དེ་ཧྲང་ཧེ་ཐང་ཆེན་དང་ཧྲན་ཏུང་ཁང་བརྩེགས་ཟེར་བ་སོགས་མཐོང་ཡོང༌།དེའི་སྐབས་སུ་ཁྱེད་རང་མགོ་འཐོམས་ནས་ང་རང་དོན་དངོས་སུ་གང་ཞིག་ལ་སླེབས་ཡོད་པ་ཡིན་ནམ་སྙམ་ངེས་ཞེས་གནས་ཚུལ་དེ་དག་གསལ་བོར་བྲིས་ཡོད།